b'\n_START_ARTICLE_\nGeorg Trakl\n_START_SECTION_\nBakgrunn\n_START_PARAGRAPH_\nGeorg Trakl vokste opp i Salzburg som s\xc3\xb8nn av en jernhandler, og fikk undervisning av en fransk guvernante. 1897\xe2\x80\x931905 var han elev ved byens statsgymnas. P\xc3\xa5 denne tiden skrev han sine f\xc3\xb8rste dikt. _NEWLINE_I 1905 forlot han skolen uten \xc3\xa5 ha tatt eksamen, og begynte som l\xc3\xa6rling ved apoteket Zum wei\xc3\x9fen Engel. Etter farens d\xc3\xb8d i 1910 kom familien ut i \xc3\xb8konomiske vanskeligheter, men Trakl klarte \xc3\xa5 ta farmasieksamen og dro deretter til Wien for \xc3\xa5 gjennomf\xc3\xb8re den ett\xc3\xa5rige milit\xc3\xa6rtjenesten.\n_START_SECTION_\nDikter\n_START_PARAGRAPH_\nEtter tjenesten fors\xc3\xb8kte han \xc3\xa5 etablere seg som apoteker i Innsbruck. Her m\xc3\xb8tte han forleggeren Ludwig von Ficker, som lot diktene hans trykke i tidsskriftet Der Brenner. Dessuten ble han kjent med flere av \xc3\x98sterrikes viktigste kunsterpersonligheter, som Karl Kraus, Adolf Loos og Oskar Kokoschka._NEWLINE_I 1912 fikk han en stilling som milit\xc3\xa6rapoteker i Wien, men ga den opp etter f\xc3\xa5 uker. I den f\xc3\xb8lgende tiden pendlet han mellom Salzburg, Wien og Innsbruck p\xc3\xa5 jakt etter en stilling og en forlegger til diktene sine. Etter at hans Gedichte (\xc2\xabDikt\xc2\xbb) var blitt utgitt hos Kurt Wolff Verlag i Leipzig, reiste han sammen med Kraus, Loos og Ficker til Venezia og holdt mot slutten av \xc3\xa5ret en offentlig opplesning i Innsbruck. V\xc3\xa5ren 1914 reiste han til Berlin for \xc3\xa5 bes\xc3\xb8ke sin s\xc3\xb8ster, og ble kjent med Else Lasker-Sch\xc3\xbcler. Tilbake i Innsbruck arbeidet han p\xc3\xa5 sin andre diktsamling, Sebastian im Traum, som han gjorde klar til utgivelse._NEWLINE_I august 1914 br\xc3\xb8t f\xc3\xb8rste verdenskrig ut. Trakl ble innkalt til h\xc3\xa6ren som milit\xc3\xa6rapoteker, og opplevde slaget ved Grodek. Her gjennomgikk han et nervesammenbrudd, og ble sendt til milit\xc3\xa6rhospitalet i Krakau (Krak\xc3\xb3w). 3. november 1914 d\xc3\xb8de han av hjertesvikt etter en overdose kokain. Diktsamlingen Sebastian im Traum utkom v\xc3\xa5ren 1915.\n_START_SECTION_\nOversettelser\n_START_PARAGRAPH_\nUtvalg av Trakls dikt er blitt gjendiktet til norsk av Ellinor Lervik (1974), Odd Abrahamsen (1976) og Arild Vange (2002).'